Ehdotus neuvoston asetus lopullisen polkumyyntitullin käyttöönotosta Taiwanista peräisin olevien polkupyörien tuonnissa annetun asetuksen (EY) N:o 397/1999 muuttamisesta /* KOM/2002/0325 lopull. */



Virallinen lehti nro 291 , 26/11/2002 s. 0172 - 0173



Ehdotus NEUVOSTON ASETUS lopullisen polkumyyntitullin käyttöönotosta Taiwanista peräisin olevien polkupyörien tuonnissa annetun asetuksen (EY) N:o 397/1999 muuttamisesta (komission esittämä) PERUSTELUT Neuvosto otti asetuksella (EY) N:o 397/1999 käyttöön lopullisen polkumyyntitullin Taiwanista peräisin olevien polkupyörien tuonnissa. Edellä mainitun tullin käyttöönottoon johtaneessa tutkimuksessa käytettiin polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun neuvoston asetuksen (EY) N:o 384/96, jäljempänä 'perusasetus', 17 artiklan mukaista otantaa. Perusasetuksen 11 artiklan 4 kohdan mukaan uutta viejää koskevaa tarkastelua ei voida panna vireille, kun tutkimuksessa on käytetty otantaa. Sen varmistamiseksi, että tosiasiallisesti uusia vientiä harjoittavia tuottajia ja edellä mainitussa tutkimuksessa käytettyyn otokseen kuulumattomia yhteistyössä toimineita yrityksiä kohdellaan tasavertaisesti, asetuksen (EY) N:o 397/1999 2 artiklassa säädetään kuitenkin, että jos uusi vientiä harjoittava tuottaja toimittaa komissiolle riittävän näytön siitä, että se täyttää kyseisessä asetuksessa asetetut kolme perusedellytystä eli se ei ole vienyt tuotteita tutkimusajanjakson aikana, se ei ole etuyhteydessä yhteenkään vientiä harjoittavaan tuottajaan, johon sovelletaan toimenpiteitä, ja se on tosiasiallisesti vienyt asianomaisia tuotteita tutkimusajanjakson jälkeen tai sillä on vientiä koskeva sopimusvelvoite, neuvosto voi hyväksyä, että kyseiseen uuteen vientiä harjoittavaan tuottajaan sovelletaan painotettua keskimääräistä tullia, jota sovelletaan otokseen kuulumattomiin yhteistyössä toimineisiin yrityksiin. Tämä toteutetaan muuttamalla asetuksen (EY) N:o 397/1999 1 artiklan 3 kohta niin, että uusi vientiä harjoittava tuottaja lisätään kyseisen asetuksen liitteessä olevaan luetteloon. Komissio sai Taiwanista elokuussa 2001 yhden uuden viejän asemaa koskevan pyynnön. Pyynnön ja sen esittäneen yrityksen tarpeen mukaan toimittaman lisänäytön tarkastelusta kävi ilmi, että yritys täyttää kaikki vaadittavat edellytykset. Tämän vuoksi komissio ehdottaa, että neuvosto hyväksyy oheisen ehdotuksen asetukseksi, jolla muutetaan asetuksen (EY) N:o 397/1999 1 artiklan 3 kohtaa niin, että uusi vientiä harjoittava tuottaja lisätään asetuksen liitteessä olevaan luetteloon. Ehdotus NEUVOSTON ASETUS lopullisen polkumyyntitullin käyttöönotosta Taiwanista peräisin olevien polkupyörien tuonnissa annetun asetuksen (EY) N:o 397/1999 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 [1], [1] EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 2238/2000 (EYVL L 257, 11.10.2000, s. 2). ottaa huomioon lopullisen polkumyyntitullin käyttöönotosta Taiwanista peräisin olevien polkupyörien tuonnissa ja väliaikaisen tullin lopullisesta kantamisesta 22 päivänä helmikuuta 1999 annetun neuvoston asetuksen (EY) N:o 397/1999 [2] ja erityisesti sen 2 artiklan, [2] EYVL L 49, 25.2.1999, s. 1. ottaa huomioon komission ehdotuksen, joka on tehty komission kuultua neuvoa-antavaa komiteaa, sekä katsoo seuraavaa: A. AIEMPI MENETTELY (1) Neuvosto otti asetuksella (EY) N:o 397/1999 käyttöön lopullisen polkumyyntitullin Taiwanista peräisin olevien, CN-koodeihin 8712 00 10, 8712 00 30 ja 8712 00 80 kuuluvien polkupyörien tuonnissa yhteisöön. Taiwanilaisiin vientiä harjoittaviin tuottajiin sovellettiin otantamenetelmää ja otokseen kuuluneille yrityksille määrättiin 2,4 prosentista 18,2 prosenttiin vaihtelevat yksilölliset tullit, kun taas muille yhteistyössä toimineille mutta otokseen kuulumattomille yrityksille määrättiin 5,4 prosentin suuruinen painotettu keskimääräinen tulli. Yrityksille, jotka eivät joko ilmoittautuneet tai eivät toimineet yhteistyössä tutkimuksessa, määrättiin 18,2 prosentin tulli. (2) Asetuksen (EY) N:o 397/1999 2 artiklassa säädetään, että jos uusi vientiä harjoittava tuottaja Taiwanissa toimittaa riittävän näytön komissiolle siitä, että: * se ei ole vienyt yhteisöön asetuksen 1 artiklan 1 kohdassa kuvattuja tuotteita tutkimusajanjakson aikana (1 päivän marraskuuta 1996 ja 31 päivän lokakuuta 1997 välisenä aikana), * se ei ole etuyhteydessä yhteenkään taiwanilaiseen viejään tai tuottajaan, johon sovelletaan kyseisellä asetuksella käyttöön otettuja polkumyyntitoimenpiteitä, ja * se on tosiasiallisesti vienyt tarkasteltavina olevia tuotteita yhteisöön toimenpiteiden perustana olevan tutkimusajanjakson jälkeen tai sillä on peruuttamaton sopimusvelvoite merkittävän tuotemäärän viemiseksi yhteisöön, asetuksen (EY) N:o 397/1999 1 artiklan 3 kohtaa voidaan muuttaa niin, että kyseiseen vientiä harjoittavaan tuottajaan sovelletaan samaa tullia, jota sovelletaan yhteistyössä toimineisiin mutta otokseen kuulumattomiin yrityksiin, eli 5,4 prosentin tullia. B. UUDEN VIENTIÄ HARJOITTAVAN TUOTTAJAN PYYNTÖ (3) Yksi uusi taiwanilainen vientiä harjoittava tuottaja on pyytänyt, että sitä kohdeltaisiin samoin kuin alkuperäisessä tutkimuksessa yhteistyössä toimineita mutta otokseen kuulumattomia yrityksiä, ja se on pyynnöstä toimittanut näytön siitä, että se täyttää asetuksen (EY) N:o 397/1999 2 artiklassa asetetut edellytykset. Pyynnön esittäneen yrityksen toimittamaa näyttöä voidaan pitää riittävänä, joten asetusta voidaan muuttaa niin, että pyynnön esittäjä lisätään asetuksen liitteessä olevaan luetteloon. Liitteessä nimetään ne taiwanilaiset vientiä harjoittavat tuottajat, joihin sovelletaan 5,4 prosentin suuruista painotettua keskimääräistä tullia, ON ANTANUT TÄMÄN ASETUKSEN: 1 artikla Lisätään asetuksen (EY) N:o 397/1999 liitteessä olevaan taiwanilaisten vientiä harjoittavien tuottajien luetteloon seuraava yritys: - Oyama Industrial Co., Ltd., Tainan. 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja